Rådets udtalelse

af 13. marts 2000

om Luxembourgs opdaterede stabilitetsprogram, 1999-2003

(2000/C 111/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker(1), særlig artikel 5, stk. 3,

under henvisning til Kommissionens henstilling, og

efter høring af Det Økonomiske og Finansielle Udvalg -

AFGIVET FØLGENDE UDTALELSE:

Den 13. marts 2000 undersøgte Rådet Luxembourgs opdaterede stabilitetsprogram fra 1999, som dækker perioden 1999-2003. Rådet noterer med tilfredshed, at situationen i statsfinanserne er blevet yderligere forbedret igennem de seneste to år, og at budgetmålene i Luxembourgs oprindelige stabilitetsprogram er blevet overskredet. Overskuddet på statsfinanserne for 1999 anslås nu til 2,3 % af BNP sammenlignet med de 1,2 %, der oprindeligt var ventet, samtidig med at den offentlige bruttogæld blev yderligere nedbragt til omkring 4,3 % af BNP. Rådet finder, at det opdaterede stabilitetsprogram er i overensstemmelse med de overordnede retningslinjer for den økonomiske politik.

Rådet noterer, at den fortsatte politiske vilje til at føre en sund økonomisk politik, især budgetpolitik, har gjort det muligt for Luxembourg at opnå høje BNP-vækstrater og skabe betingelserne for forbedrede vækstudsigter for årene fremover; den reale BNP-vækst skønnes at ligge på 4,9 % i 1999, og prognoserne for 2000 og 2001 tyder på vækstrater på et godt stykke over 5 %.

Rådet noterer, at det opdaterede program, som bygger på de bedre budgetresultater gennem de sidste to år og forbedrede økonomiske udsigter, opererer med mere ambitiøse budgetresultater end det oprindelige program; overskuddet på statsfinanserne ventes at stige til 2,5 % af BNP i 2000 og til 3,1 % i 2003. Rådet finder, at den finansielle stilling, der ligger til grund for statsfinanserne og afspejles i de forventede overskud igennem programperioden frem til 2003, giver tilstrækkelig sikkerhedsmargen til at forhindre, at referenceværdien for underskuddet på 3 % af BNP overskrides under normal forhold.

Rådet anerkender, at den politik, der føres for at forbedre evnen hos en mindre, åben økonomi som Luxembourgs til at modstå ugunstige eksterne påvirkninger, er fornuftig; det bifalder i denne forbindelse de foranstaltninger, der er truffet for at styrke reservefondene; det bifalder også opbygningen af tilstrækkelig store reserver til pensioner og sociale sikringsordninger i almindelighed; det opfordrer regeringen til at fortsætte med at kombinere sådanne forsigtighedsforanstaltninger med politikker og reformer, der sigter mod at styrke potentiellet i økonomien; det ser med tilfredshed på de forøgede ressourcer, der er afsat til offentlige investeringer.

Rådet noterer tilsagnet i det oprindelige stabilitetsprogram om at begrænse stigningstakten i de offentlige udgifter. Rådet anerkender, at fremskrivningerne for statsfinanserne i det opdaterede program viser et fald i de samlede udgifters andel af BNP med næsten 2 procentpoint for statens udgifters vedkommende i perioden fra 2000 til 2003, hvilket vil bane vej for en reduktion i statens udgifters andel af BNP i samme periode; det opfordrer den luxembourgske regering til at fastholde disse udgiftsmål.

Rådet opfordrer regeringen til at være parat til at gennemføre en finanspolitisk stramning, hvis der skulle opstå inflationspres, navnlig i betragtning af de nuværende og fremtidige høje økonomiske vækstrater.

(1) EFT L 209 af 2.8.1997, s. 1.